‘Meisiekind’ op pad oorsee ná tragiese dubbelmoordJessica. Foto: Verskaf. ŉ Spesiale ‘familielid’ is op pad Costa Rica toe, na die dogter van die egpaar van Grootbrakrivier wat in Junie in hul huis vermoor is. Maroela Media het vroeër berig die Human-egpaar se liggame is op 15 Junie in hul huis gevind. Tewie was in sy vroeë 70’s en Eurika in haar laat 60’s. Hulle sou die Sondag nadat hul liggame ontdek is, hul huweliksherdenking gevier het en dit was ook Eurika se verjaardag. Carlo Vos, die egpaar se skoonseun, het aan Maroela Media vertel sy ma, Elbie Vos, het Jessica, ŉ Staffordshireterriër-teef wat drie jaar oud is, vandag op die OR Tambo-lughawe op ŉ vliegtuig gelaai. Jessica was een van die Human-egpaar se twee honde. “My ouers se huis is net ŉ paar huise van my skoonouers s’n. Jessica het hulle redelik goed geken. Ek is eintlik bly ek was nie vanoggend op die lughawe nie, want my ma het baie lief geword vir Jessica en ek dink dit was nogal ŉ storie,” het Vos gesê. Jessica sal na verwagting Donderdag by Carlo en Tineka, die egpaar se dogter, in San Jose, waar hulle woon, aankom. “Sy vlieg nou van Johannesburg af Londen toe, daarna na Madrid en dan direk na ons toe. Daar is veeartse op die lughawe, asook spesiale lokale waar die diere gevoer word en ondersoek word om seker te maak alles is oukei voordat hulle verder vlieg”. Tewie en Eurika Human. Foto: Verskaf Sy vlieg met British Airways. “Sy kon nie direk vlieg nie, omdat alle lugrederye nie diere van enige land af laat vlieg en aanvaar nie. Ons het ŉ agent gekry om die hele proses vir ons te reël,” het Vos gesê. Wanneer Jessica Donderdagaand daar aankom, moet sy eers drie ure op die lughawe bly waar ŉ veearts haar weer gaan ondersoek en al die nodige papierwerk finaliseer. “Hierdie hele storie het dieselfde, indien nie bietjie meer nie, gekos as wat dit vir ŉ enkelpersoon sou kos om dieselfde reis te onderneem,” het Vos gesê. “Ons is baie opgewonde om haar hier te hê, sy is deel van die familie. My skoonma het haar altyd haar ‘meisiekind’ genoem en sy is eintlik soos my vrou se sussie”. Een van die speurders in die moordsaak het Tewie en Eurika se ander hondjie, ŉ Yorkshire terriër, Tiekie, intussen aangeneem. Vos het gesê hy het ŉ sewejarige dogtertjie wat glo baie lief is vir Tiekie en hom baie bederf. “Ons het mooi gedink oor of ons nie maar vir Tiekie ook moet laat kom nie, maar om ŉ hondjie van ŉ klein kind af weg te vat, is ook nie reg nie. Die plaasomgewing waar ons hier bly, sal ook nie geskik wees vir so ŉ hondjie nie” het Vos gesê. Maroela Media het vroeër berig die man (26), wat teregstaan vir die moord op Tewie en Eurika, het in Oktober in die streekhof verskyn. Vos het gesê die verdagte sal weer op 13 Desember in die hof verskyn. Volgens Vos is die hoofverdagte in die saak nog op vrye voet.